
הצעת חוק כלי הירייה (תיקון איסור שימוש בכלי ירייה באירועים), התשס"ה- 2004,
של חה"כ אחמד טיבי, חה"כ מוחמד ברכה, חה"כ עסאם מח'ול (פ/2967)


היו"ר גאלב מג'אדלה:

בוקר טוב לכולם. אני מתכבד לפתוח את ישיבת ועדת הפנים ואיכות הסביבה על הצעת חוק כלי הירייה (תיקון – איסור שימוש בכלי ירייה באירועים), התשס"ה – 2004 של חה"כ אחמד טיבי, חה"כ מוחמד ברכה, חה"כ עסאם מח'ול (פ/2967)

חבר הכנסת אחמד טיבי בבקשה. 

אחמד טיבי:

תודה רבה אדוני. בשנים האחרונות תכפו מספר האירועים שבהם נפגעו, נפצעו או נהרגו אנשים כתוצאה מפגיה מכלי ירייה, לרבות תוך כדי שמחות וחתונות. זהו ירי מנוגד לחוק והשתוללות באירועים חברתיים. נגרמו מספר טרגדיות למשפחות, לפעמים אפילו החתן או הכלה ונפגעו עוברי אורח או מוזמנים. 

תופעה זאת היא תופעה מתמשכת, מדאיגה, מרגיזה מאוד את הציבור ולכן נדרש התיקון הזה לחוק. לכן בסעיף 17 להצעת חוק כלי הירייה, במקום או אחרי המילה "בשעת חרום" ביקשתי להוסיף "או המשתמש בכלי ירייה מחוץ למטווח קליעה ללא היתר, לרבות שמחה באירועים" כלומר, להחיל את העונש הקבוע בחוק ולהדגיש את חומרת המעשה, לרבות הנושא של ירי בשעת שמחה וחתונות או אירועים אחרים של שימוש בנשק חם ללא היתר. 

היו"ר גאלב מג'אדלה:

	היועץ המשפטי של הוועדה יפתח ויאמר כמה דברים ואחר כך נפתח את הדיון. 

עידו בן יצחק:

דיברתי עם כמה מנציגי הממשלה. חוק כלי הירייה הוא לא האכסניה המתאימה לנושא הזה משום שהוא עוסק בהליכי רישוי של כלי נשק ולא בשימוש בהם. 

המקום המתאים יותר הוא בחוק העונשין שבו יש את סעיף 340 (א) העוסק ביריות באזור מגורים.  אני אקריא את הסעיף כלשונו: "היורה מנשק חם באזור מגורים ללא הסבר סביר, דינו מאסר שנה". 

לי נראה שעדיף להכניס לסעיף הזה את ההוראה בדבר ירי באירועים. 

היו"ר גאלב מג'אדלה:

	בסעיף 340 (א) כתוב: "היורה מנשק חם באזור מגורים", אבל זה יכול להיות לא באזור מגורים.

עדו בן יצחק:

נוסיף, למשל, "באזור שבו שוהים אנשים". 

אחמד טיבי:

יכול להיות אולם חתונות שנמצא לא באזור מגורים.


עדו בן יצחק:

	נכון, לכן הסעיף לא מכסה במאת האחוזים. 

היו"ר גאלב מג'אדלה:

	היום יש אולמות חתונות ביערות, ואין אנשים בסביבה, א ז מה נעשה?

יחזקאל לביא:

יש לי הצעה: "במקום עינוג ציבורי כמשמעותו בחוק". במסגרת זאת נופלים כל מיני אולמות וכל מיני דברים. 

היו"ר גאלב מג'אדלה:

	 ומה נעשה אם יש אירוע ניחום אבלים בסביבה פתוחה. 

יחזקאל לביא:

	ניחום אבלים הוא תמיד באזור מגורים, הוא לא סתם בשדה. הייתי בניחומי אבלים במגזר המוסלמי ובמקומות שפתחו סוכות אבלים. הכל היה בצמידות. 

היו"ר גאלב מג'אדלה:

	 מגרש כדורגל זה עינוג?

יחזקאל לביא:

	כן. 

אראלה גולן:

	יש מקרים שיורים בעצרות זיכרון וצריך לא ליפול בנקודה הזאת. 

אחמד טיבי: 

זה ירי בהיתר. אצלי כתוב על ירי שלא בהיתר. 

היו"ר גאלב מג'אדלה:

	יחזקאל אתה מכיר את ההווי שלנו - - - 

יחזקאל לביא: 

אני מציע שנשב עם היועץ המשפטי של הוועדה ונמצא את הניסוח. להכניס את זה בסעיף של הפקודה שהוא הציע אבל להכניס את המסגרות היכן זה חל, כי זאת הבעיה. 

יואל הדר:

הכלי של חוק כלי ירייה לא מתאים לחוק הזה, וגם מה שהוא יכול לספק זה רק שנת מאסר. לעומת זאת, החוק העונשין, ישנם שני סעיפים שאני מצאתי שנותנים מענה לעניין בלי שיצטרכו כל שינוי חקיקה. אקרא את שני הסעיפים:

סעיף 338: "העושה אחת מאלה בדרך נמהרת או רשלנית שיש בה כדי לסכן חיי אדם או לגרום לו חבלה, הינו מאסר 3 שנים". זה עונש יותר מחמיר מחוק כלי הירייה. 

סעיף 338(5): "העושה מעשה לגבי חומר נפץ או כלי ירייה שבהחזקתו או אינו נוקט אמצעי זהירות נאותים מפני סכנה מסתברת הכרוכה בהם". 

לעניות דעתי זה מספק. יש גם את סעיף 340 (א) רבתי הקובע: "היורה מנשק חם באזור מגורים דינו מאסר שנה".

שני הסעיפים האלה נותנים יריעה רחבה מספיק הן לגבי מקומות של עינוג והן מקומות שהם לא עינוג, כמו ניחום אבלים או כל דבר אחר שמישהו פתאום מחליט לירות בצר לו או בשמחתו מתוך כל מיני שיקולים שיש לו.   

אני חושב שזה עשוי לפתור את הבעיה. אני לא רואה  את ההוספה עכשיו כמשהו שיתרום לדיכוי של המעשה. המטרה עצמה ראויה אבל המטריה כבר קיימת לטובת העניין. 

אחמד טיבי: 

אז אתה מתנגד - - - 

יואל הדר:

	אני לא מתנגד, המילה מתנגד בעייתית כי אני אומר שהמטרה היא נכונה. 

אחמד טיבי:

האמת היא שתמיד בהצעת חוק, הממשלה מוצאת לנכון להתנגד ואומרת שהחוק מכיל כבר את הרעיון הזה. החוק לא מתייחס בחומרה הראויה לאירועים החוזרים ונשנים פעם אחר פעם. לכן באה הצעת החוק הזאת מתוך צורך ציבורי של אנשים שקצה נפשם באירועים האלה, בירי שגורם לטרגדיות, ולכן יש צורך בהדגש מיוחד של הנושא הזה.

החוק לא נותן מענה לצורך בהדגש מיוחד. התיקונים שהוצעו כאן בהחלט ראויים לדיון ואני מוכן להגיע לניסוח מוסכם על הוועדה לגבי מיקום הצעת החוק הזאת, העיקר שהעיקרון יתקבל. 

יואל הדר:

אני מנסה להסביר אבל כנראה אני לא מצליח. אולי היועץ המשפטי של הוועדה ישמע מה שאני אומר וינסה להסביר בצורה יותר טובה ממני. העניין הוא איך מפעילים את זה. אם יהיה כתוב בחוק ולא יעשו עם זה שום דבר, אין לזה שום משמעות. 

אחמד טיבי:

הניסוח נותן הדגש מיוחד לאירועים האלה שהם יותר מאשר אירועים של ירי באזור מגורים רגיל. יש מגיפה של ירי בחתונות שגורמת לאבדן חיי אדם ולפציעות. אנחנו רוצים לטפל במגיפה הזאת ולכן יש את הכלי הזה של הצעת החוק והתיקון הקטן הזה, שאני חושב שראוי שהוא ייכנס לספר החוקים. 

המשטרה צריכה להיות שמחה שאנחנו מכניסים את זה. אתם צריכים להיות מרוצים מאוד. אנחנו נותנים בידכם כלים כדי לטפל בתופעה. 

יואל הדר:

אנחנו סבורים שכבר יש לנו את הכלי הזה. 

אורית מלמד:

האכסניה המתאימה לתיקון הזה אינה חוק כלי הירייה מכיוון שחוק כלי הירייה מסדיר את נושא הרישוי וקובע את החובה במתן רישיון הנשק. הוא לא מסדיר את השימוש ולכן התיקון לא מתאים לחוק הזה.

האכסניה המתאימה היא בחוק העונשין, בסעיפים שכבר קיימים. 

היו"ר גאלב מג'אדלה:

	אם הבנתי נכון, את בדעתו של עורך דין יואל הדר?

אורית מלמד:

אנחנו בדעה שלתיקון  הזה אין מקום בחוק כלי הירייה. חוק כלי הירייה מסדיר את הנושא של הרישוי. למי אסור לשאת נשק, יש כל מיני סוגים של רשיונות וכו'. 

היו"ר גאלב מג'אדלה:

	מה גברתי מציעה? לחבר הכנסת טיבי לא מפריע באיזה מקום זה יהיה ובאיזה מסגרת. מבחינתו זה יכול להיות בכל מקום אחר. 

חבר הכנסת יזם את החוק בשל תופעה פסולה שחוזרת על עצמה מידי קיץ ואנשים נפגעים. הוא חשב להדגיש את התופעה הזאת במסגרת חקיקה. אנחנו בעד שתמצאו את המקום הראוי והסעיף הנכון והעונש המירבי כדי למגר את התופעה ולהתמודד איתה ולתת לה מענה תחוקתי. איפה ובאיזה מקום, זה פחות חשוב. לכן אנחנו מוכנים לשמוע כל דבר. אנחנו רוצים להתמודד עם התופעה הזאת. התופעה הזאת קיימת, ידועה, חוזרת על עצמה. יש נפגעים מידי שנה. לצערי לא עושים אכיפה כמו שצריך.

תציעו לנו, אנחנו מכבדים את דעתכם. לממשלה יש נטיה להסתפק במה שקיים. התפקיד שלנו ככנסת זה להתמודד עם תופעות ונושאים ולהביא עם הצעות חוק. תציעו לנו את המקום שאתם חושבים שהוא טוב ועונה על הדרישה שלנו והרצון שלנו. 

אריאל כהאן:

	עמדת הממשלה כרגע אינה ברורה. אני יודע שיש החלטה של ועדת שרים שמתנגדת להצעה, אבל עכשיו נודע לי שהיה מהלך לאחר מכן - - - 

אחמד טיבי:

הם הסכימו בתנאי שנגיע לאכסניה המתאימה. 

אריאל כהאן:

	באיזה אכסניה נעשתה ההסכמה?

יחזקאל לביא: 

במליאה. השר לבטחון פנים הסכים להצעה הזאת, עד כמה שאני זוכר. 

אריאל כהאן:

זה עבר את שרת המשפטים?


אחמד טיבי:

בהתחלה היא התנגדה ואחר כך היא הסכימה לסיכום.

יחזקאל לביא: 

זה לא היה בדיון נוסף בוועדת השרים לענייני חקיקה. פורמלית אתם צריכים לחזור לוועדת השרים לעניני חקיקה ולבקש אישור שלה להעברה כפי שהוצע. אני מדבר על הצד הפרוצדורלי של הממשלה. 

היו"ר גאלב מג'אדלה:

	אני מאוד מצטער, אלה שיעורי בית שאתה היית צריך לעשות. אתה היית צריך להשיב לנו ולא לשאול אותנו. תפקידנו לא לעשות סדר בממשלה ולדאוג לפרוצדורות שלכם. אנחנו לא מבזבזים את זמננו על הפרוצדורה שהייתם צריכים ללמוד, להתייעץ ולנהל שיחות מקדימות. הייתם צריכים לבוא מסודרים. 

אריאל כהאן:

נכון, אתה צודק. 

לכן פתחתי בהתנצלות ואמרתי שפורמלית עמדת הממשלה לא ברורה. אם זה לא חזר לוועדת שרים מה אני יכול לעשות?

לגופם של דברים, אני מבין שאנחנו מתכנסים לכיוון חוק העונשין ולא להצעה הקונקרטית. כיוון שזה שינוי בחוק העונשין, כמו שאמר עורך הדין הדר, יכול להיות שזה מיותר ויכול להיות שזה לא מיותר ויש מקום להוסיף הבהרה. 

כיוון שזה חוק העונשין, הייתי שמח אם הייתי יכול להחזיר את זה למשרד שלי למחלקה הפלילית כדי לנסות ולתאם נוסח עם המציע. 

אחמד טיבי: 

אנחנו מוכנים שהוועדה תקבל את הנוסח של היועץ המשפטי לוועדה. 

יחזקאל לביא: 

הייתי מציע שהיועץ המשפטי של הוועדה, יחד עם היועצים המשפטיים של משרד הפנים, המשרד לבטחון פנים ומשרד המשפטים ישבו יחד וימצאו את הנוסח המתאים. זאת בעיה ניסוחית ולא יותר.

היו"ר גאלב מג'אדלה:

	אני מקבל את הצעתו של יחזקאל בשינוי קטן. על פי העיקרון של הפרדת הרשויות, אני מציע שמשרדי הממשלה יתאמו ביניהם ויבואו בעמדה מסודרת ליועץ המשפטי של הוועדה. כי אני לא רוצה שהיועץ המשפטי לוועדה יתרגל לנוחות כזאת שהוא יושב עם יועצים משפטיים של משרדי הממשלה ודנים באידיאליה כזאת. 

אנחנו מבקשים מכבודכם חודש ימים לעשות את כל התאומים והשיקולים

אחמד טיבי: 

למה חודש? אפשר לעשות עכשיו. 


היו"ר גאלב מג'אדלה:

	הם לא יכולים. הם חייבים לקיים את הפרוצדורה. 

אחמד טיבי:

	הם לא חייבים להסכים.

היו"ר גאלב מג'אדלה:

	 אנחנו רוצים שהממשלה, הגוף המבצע, יאכוף את החוק שלך, לא?

אחמד טיבי:

	אם הוא יתקבל פה, הם יאכפו אותם גם אם הם לא מסכימים. אני רוצה לחסוך זמן. היועץ המשפטי של הוועדה הציע ניסוח - - - 

עדו בן יצחק:

הבאתי רק את האכסניה לחוק. 

היו"ר גאלב מג'אדלה:

	חבר הכנסת טיבי, אנחנו לא רוצים שהממשלה תאשים את הכנסת שאנחנו פועלים בניגוד למינהל תקין של הפרוצדורה הממשלתית. כמו שאנחנו שומרים על כבודה של הכנסת ונהלים שלה, אנחנו רוצים לאפשר לממשלה לשמור על הנהלים שלה. 

אחמד טיבי:

אם זה יהיה תלוי בממשלה, החוק הזה לא יתקדם.

היו"ר גאלב מג'אדלה:

אנחנו מקציבים חודש מהיום. אנחנו מבקשים, תעשו את מה שצריך לעשות ולאחר ההסכמות ביניכם תקיימו דיון מסודר עם היועץ המשפטי שלנו. אנחנו נתכנס כאן בעוד חודש. אני מקווה שתביאו בחשבון את ההדגש על התופעה הזאת וגם תמצאו לחוק את המקום הראוי. לנו חשוב שזה יקבל הדגש משמעותי ציבורי. 
אני מודה לכם מאוד. הישיבה נעולה.

הישיבה ננעלה בשעה 11:50
